정조 17년
癸丑九月二十五日巳時上御暎花堂大臣備局堂上引見入侍時右副承旨金祖淳記事官徐有聞假注書鄭文始記注官承膺祚記事官洪樂游左議政金履素右議政金憙行司直鄭民始李文源延豊君李𡊠戶曹判書沈頤之右參贊洪秀輔行副司直徐有防吏曹判書金思穆禮曹判書閔鍾顯刑曹判書李得臣開城留守金魯永行副司直沈煥之副提調尹行任以次進伏訖履素等曰日來聖體若何上曰一樣矣履素等曰王大妃殿氣候何如上曰一樣矣履素等曰惠慶宮氣候何如上曰一樣矣履素曰俄者下敎臣等之事極涉不安臣則脚病尙未差勝故每以殿內扶掖不勝惶悚今日亦果懸病而若能稍自强步則豈敢生占便之心乎上曰今日民事有下詢事而不爲來會故爲右相慨然也在卿別無可引之端矣殿庭給扶之爲不安無怪卿心之如此自今携筇於出入之際則似好矣履素曰此亦有駭於瞻視然猶勝扶掖之添臣不安之心還覺萬萬感幸矣上曰左相病勢漸有差意日後次對卿如不入則右相亦不必獨行賓對矣履素曰聖敎之下萬萬惶悚而臣之病勢如可强則敢不入來而病情果難番番進參矣上曰隨時觀勢進參好矣憙曰日前妄陳一箚而全眛格例及承批旨歷日悚惶矣上曰何必然也憙曰非敢效古人以人事君之義區區寸忱只在於爲世道矜式而然矣上曰經術之士眞有爲世矜式者非不欽歎而昨年使薦經明行修者意有在矣非不知經明行修爲次等題目而近來直以抄選爲名則在朝家只有抄選之名而參於薦剡者皆深入不出眞所謂欲其入而閉其門未見實效故姑此以經明行修次等題目爲薦引之階開進身之路勿論小各司責以事務其中果有實績之本乎經術而經術之可以矜式者則置之經筵之任無所不可予之此意非疑之過而待之輕也卽所以重經術愼簡選也亦所以啓進道而期實效也憙曰臣亦非直請爲經筵官也宜有區處使之置諸朝端矣上曰旣以抄選爲目則此非山林而何大抵薦人用人之法只觀其學行淺深不可以地處論矣至於朴胤源雖未詳其操守之如何眞有學行之可資於敎胄則雖無職名可以私覿而有所輔導何必以抄選名之乎肅廟朝閔氏諸人多有以山林見用者然亦非此事所可比而如非三代盛際皆不能無嫌故漢光武猶存椒房之嫌則予於朴胤源何必爲近嫌之事乎若先除洗馬等職以觀實效可也憙曰若如聖敎則無異取才豈可以學行爲名而使之先試耶上曰此則不然古之車服以用皆可謂之試取乎孔子大聖也嘗爲委吏矣爲司樴吏矣梁惠王之於孟子亦聘而見之然後尊以賓師之禮蓋其進賢用士之道皆有漸矣此亦將曰先試其所存而然耶且卿之所薦予未知爲何狀人而近聞卿受人干囑有此薦擧云非爲卿眞有是事但此說之流行於世可知在卿不能無嫌在參薦士人亦不能無累矣筵席旣發此言則卿不可再言矣憙曰天日在上臣雖無狀豈敢爲此上曰不必更爲說來說去矣憙曰臣罪至此尤無所容當退而待命矣上曰此亦非待命之事卿欲以何語爲待命啓辭耶引命就坐上敎履素曰昨年經明行修薦成命已久從近爲之履素曰臣之所薦經明行修之人中亦有右相所薦者矣俄者上敎雖如此後日會薦時當以前所薦用之矣上曰唯上曰次對爲之履素曰此平安監司李秉模狀啓也平壤等十邑置之稍實中和等二十六邑置之之次熙川等四邑置之尤甚後錄諸條竝請令廟堂稟處矣其一毋論稍實之次尤甚區別被災面里以相當穀代捧待明秋還作本色事也其一山城餉穀限折半捧留平倉待明秋輸納事也其一尤甚邑限明秋勿定配所事也其一推奴徵債限明秋防塞事也分等依狀請施行其餘數條陳請旣甚精約亦爲依施而至於城餉之捧留本邑事城餉法意本自嚴重雖在大無之歲宜不敢輕易闊狹則今年本道穡事雖有如干被旱之處通論一道優於免歉如此之歲何可許其捧留乎此則依例收捧於山倉之意分付何如上曰依爲之尤甚邑則捧留平倉可也出擧條民始文源等曰南北漢軍餉之不得捧留本邑節目甚嚴而近因歉歲多有捧留者以致城餉之耗縮殊非節目本意今年年事幸得大登各邑捧留之穀一倂來納兩山城之意嚴飭何如上曰依爲之出擧條民始曰本廳舊還未捧爲一萬六千餘石事當盡數收捧而若値數多之時則自朝家每有分數以捧之例舊還中辛壬兩年停退爲八千餘石比元數爲折半矣以此數收捧何如上曰依爲之出擧條民始曰年前前京畿監司徐有防以北漢還穀糴糶時保主人騷擾之弊列邑不能支堪此後則自各邑修成冊送于摠廳照此分給待秋收捧時自該邑定監色以送之意出擧條申飭此誠善爲變通而其後不爲遵行其弊如前自今年秋受食成冊已爲分送該邑各自該邑別定監色董飭收捧俾於未寒前畢納而如有未收之邑則以軍餉居末律勘處之意申飭知委何如上曰依爲之出擧條文源曰湖西十邑設置本廳牙兵十二哨而以程道之稍遠雖値行操之年除其赴操別遣將官使之巡點自是規例而所謂巡點亦云有弊許久停廢故各該邑逃老故代定全不察飭太半闕額有名無實甚非當初團束之本意此後則來往之際雖有些少之邑弊申明舊制如非大無之年每遣將官考察軍政之虛實點檢軍裝之有無然後庶有實效以此意出擧條預爲申飭自明年依舊施行何如上曰依爲之出擧條文源曰臣於侍衛服色竊有區區意見每欲一番陳達而未果矣侍衛之職衛扈御駕而朱笠之虎鬚雀羽帖裏之帶弓佩劍非但不便於運用論以衣章亦無義意昔在庚午溫幸時先臣以兵判隨駕而軍服戰笠陪扈往來之狀臣尙歷歷記得而溫幸侍衛之皆着軍服古例卽然則溫幸之例不妨援用於陵園幸行陵園幸行之例亦不妨援用於京裏動駕及殿座之時且以近日陵幸時言之兵判着軍服侍衛別雲劍及摠府兵曹等是侍衛而服色之斑駁亦涉如何此後則每於郊外動駕時侍衛及陪從百官竝以軍服扈駕城內動駕及殿座時只別雲劍以下侍衛之臣皆着軍服朱笠帖裏之制永爲革罷則不徒爲戎裝之便捷亦爲省費之一道下詢大臣及將臣諸臣處之何如上曰卿等之意何如履素曰章服之多般異制誠有難便之端侍衛服色之戎服與軍服若論其所費多寡則無甚懸絶而若取其簡便則軍服似勝於戎服重臣所奏不無意見而係是服飾因革之端博詢處之恐好矣憙曰臣之淺見與左相所奏無異矣民始曰臣之賤見常以爲章服自有制度冠服卽朝會之服軍服乃行陣之服而此外又有戎服太涉繁冗且羽笠帖裏不便於周旋常時侍衛及城外幸行時隨駕人服色俱以軍服定制似便當矣𡊠曰臣之賤見與守禦使所達別無異同侍衛之揷羽實無義意此後行幸時侍衛陪從皆着軍服京動駕及殿座時別雲劍以下着軍服好矣頤之曰帖裏朱笠不便於戎裝侍衛服色皆用軍服戰笠之制似合便當之論厥惟久矣今若依守禦使所奏施行好矣秀輔曰戎服軍服之別其名色旣甚斑駁且不簡便若依守禦使所奏使之歸一則誠爲得當而此係儀章變通之制不可猝乍間斷行更加博詢而處之似好矣有防曰臣之常時淺見亦與守摠兩使無異博詢變通好矣思穆鍾顯秉鼎得臣魯永煥之行任等曰臣等之意與大臣諸臣所奏亦無異同矣上曰溫幸時服色已例旣如此事勢雖簡便羽笠帖裏之一竝永罷係是更張政合商量至於文宰之異於武臣云云不必爲然寶鑑小帽子之制旣有兼上下通文武之明證且以遠幸言之自上所御之軍服載在儀文則文武何可區別乎然明知其行之無弊然後可以決處矣出擧條頤之曰因義禁府啓目有申大偁姜事登對稟處之命矣倉官之犯逋者皆以斛上加升之初不犯用爲言而元數與加斛竝峙一庫則不爲犯用之說實爲難明之事俱無可原之端矣姜之兩年居職再捧稅穀遞去纔及四朔倉逋至於四百餘石則明是姜在任時所逋而渠旣已遞後出逋爲發明則準以逋欠還穀磨勘守令勘罪之例似是原恕之道至於申大偁則所逋米太爲一千三百石非但事未前有毋論不謹典守與倉吏偸竊斛量欠縮如此倉官加等嚴勘然後似有今番筵稟變通之效故敢此仰達矣上曰依爲之申大偁事聞甚駭然在倉官之時所犯若此則典外郡將犯何許贓案乎嚴飭該府施以重律可也出擧條有防曰臣待罪太僕提擧本寺凡事一提調專管而一提調近以身病久未登筵要臣提稟故敢此仰達矣薪智島卽本寺所屬屯田之地也該鎭萬戶例兼別將照檢田政捧稅上納而至於今年則春間當納之稅穀經夏徂秋無意裝送故屢度關飭恬不動念竝與推論之該吏而不爲上送幺麽鎭將之擧行若是放恣揆以紀綱萬萬駭痛其在懲後之道不可仍置薪智島萬戶朴廷爀爲先罷職令該府拿問嚴勘何如上曰依爲之出擧條有防曰本寺衙門世所稱亞度支況其設施法意本自嚴重隨其豐歉量定摠數之後雖係升合一不敢違越觀於前後謄錄槪可知也挽近以來紀綱解弛所謂牧官稅摠則減縮上納則稽滯以至支放不足貿取用下各邑財力日就淍殘之境誠萬萬寒心此不可不別加變通自今爲始申復舊規嚴立科條使不得如前因循而如或有復用前套肆然減報又或有趁不裝載過時稽納之弊則當該牧官只當一依法意嚴明殿最不少饒貸此則係是自下擧行不必煩諸筵稟而第薪智島智島所斤注文四鎭俱有本寺所屬屯田該鎭將例爲收聚上納而此非牧官不過兼別將稱號故曾不入於殿最中矣雖有減報稅摠稽滯上納等事警責無路因循以過便成痼弊事之疎忽莫此爲甚固當依監牧官例考勤慢殿最黜陟而兼別將殿最無可倣之例此後四鎭兼別將窠所納或減摠或過限則直施罷拿之典事定式施行何如上曰依爲之出擧條有防曰本寺郞官僉正判官最爲緊要而至於工房擧行亦係不輕在前則一主簿以工房之故自本寺例爲自辟而近來權罷已久今不可更爲復舊今當寺弊矯救之時不可不另擇而主簿今適有窠矣就實職中勿拘品數高下以曾經守令綜鍊事務者拔例差擬此後此窠隨其遷轉依此例施行本寺事務馬政爲重其所檢飭喂養等節都責郞官而本寺以其稍裕衙門該曹凡於諸般公役或有多官盡差之時馬政一款事多掣礙目今寺弊蝟集方謀矯救限稍蘇間每一員式輪回毋得疊數差役事竝分付吏曹何如上曰依爲之出擧條有防曰本寺馬政專係巨達而目今所見雖欲責之以勤慢誠無奈矣大凡通各司諸般公役自是隷卒之所擧行者而本寺則因堂郞之加把陪隷又以軍士之未有立侍者毋論大小使喚一以巨達爲歸故所謂喂養一政便屬餘事則肥者瘠瘠者頉事勢之所必至爲弊滋甚莫可救藥一二提擧與諸郞官往復爛商所謂加隷則永爲除減軍士則他色換定竝使之通融應役巨達則雖一名一時毋得任意出用亦使之壹意馬政而毋論巨達與隷卒一依節目遵行若或有時月稍久破壞闊狹以至現發於提調摘奸之時則犯科該郞從輕重草記汰罷之意出擧條定式何如上曰依爲之出擧條仍命退諸臣以次退出